KIRJALLINEN KYSYMYS E-1948/99

esittäjä(t): Gérard Deprez (PPE-DE) komissiolle

(4. marraskuuta 1999)

Aihe: Geneettisten ominaisuuksien muuntelumenetelmä

Onko komissio tietoinen yhdysvaltalaisen biotekniikkakonsernin MONSANTOn kehittämästä geneettisten ominaisuuksien muuntelumenetelmästä? Menetelmän avulla maanviljelijä voi säädellä tiettyjen kasveissa olevien geenien vaikutusta niin, että ne kestävät paremmin hyönteisiä ja rikkaruohomyrkkyjä. Tätä säätelyä varten kasvit käsitellään kemikaalilla, jota nykyään valmistaa sama geenimuunnellut siemenet toimittanut yhtiö yksinoikeudella.

1. Tunteeko komissio tämän menetelmän?

2. Onko komissiolla analyysituloksia geenimuunneltujen elintarvikkeiden kuluttajille mahdollisesti aiheuttavista riskeistä? Voidaanko geenimuunnellut organismit jäljittää ja tunnistaa lopputuotteesta?

3. Aikooko komissio sallia tällä menetelmällä geneettisesti muunnelluista siemenistä tuotettujen elintarvikkeiden saattamisen EU:n markkinoille? Ellei, kuinka komissio aikoo valvoa ettei kyseisiä tuotteita myydä EU:n sisällä?

4. Aikooko komissio nyt muutamia viikkoja ennen WTO:n ministerikokousta Seattlessa ja vuosisadan vaihteen neuvottelukierroksen lähestyessä käsitellä virkaveljiensä kanssa EU:n mahdollisuutta ennalta varautumisen periaatteen nojalla, mikäli tieteellisten tutkimusten tulokset ovat epävarmoja, kieltää geenimuunneltuja organismeja sisältävien elintarvikkeiden tai niiden pohjalta valmistettujen tuotteiden pääsyn EU:n markkinoille ilman WTO:n paneelin rikkomusmenettelyä?

David Byrnen komission puolesta antama vastaus

(28. tammikuuta 2000)

1. Komissio on tietoinen niin kutsutuista geneettisistä käyttöä rajoittavista tekniikoista (genetic use restriction technologies, GURT). Tällöin geneettisesti muunnellut siemenet tuottavat kasveja, joiden siemenet eivät idä tai joissa voidaan ulkoisin keinoin (kemikaalien, lämpötilan tai valon avulla) aktivoida tai tehdä toimintakyvyttömiksi niitä erityisiä geenejä, jotka säätelevät kulloisistakin geenimuunteluista aiheutuvia jalostettuja ominaisuuksia.

Erään yrityksen edustajat ovat äskettäin todenneet, ettei yritys parhaillaan tutki näiden tekniikoiden kehittämismahdollisuuksia, mutta mahdottomana ei pidetä, että niitä tulevaisuudessa kehitetään ja käytetään geenien suojeluun tai hyödynnetään niiden mahdollisia viljelyyn liittyviä etuja. Kaikkien suurimpien biotekniikan yritysten ja useiden tutkimuslaitosten Yhdysvalloissa ja Euroopassa tiedetään aktiivisesti kehittävän näitä tekniikoita.

2. On liian varhaista määritellä näiden tekniikoiden mahdollista vaikutusta ihmisten terveyteen ja ympäristöön. Niitä vasta suunnitellaan tai kehitellään, ja niiden saattaminen markkinoille kestää vielä joitakin vuosia. Joka tapauksessa näillä tekniikoilla aikaansaatavia tuotteita on yhteisön lainsäädännön mukaisesti arvioitava siltä kannalta, miten ne vaikuttavat ihmisten terveyteen ja ympäristöön, ennen kuin ne voidaan tuoda yhteisön markkinoille.

Ominaisuuden luonteesta ja/tai lopullisesta tuotteesta riippuen olisi mahdollista jäljittää ominaisuuden ja/tai sitä ilmentävän tuotteen, toisin sanoen biologisen yhdisteen, erityinen DNA-sekvenssi.

3. Juurikkaiden siementen, rehukasvien siementen, viljakasvien siementen, siemenperunoiden, öljy- ja kuitukasvien ja vihannesten siementen pitämisestä kaupan sekä viljelykasvien yleisestä lajikeluettelosta annettujen direktiivien 66/400/ETY, 66/402/ETY, 66/403/ETY, 69/208/ETY, 70/457/ETY ja 70/458/ETY muuttamisesta sisämarkkinoiden vahvistamisen, geneettisesti muunnettujen kasvilajikkeiden ja kasvien geenivarojen osalta 14 päivänä joulukuuta 1998 annetussa neuvoston direktiivissä 98/95EY(1) koko siemeniä koskevassa lainsäädännössä, joka on pantava täytäntöön 1. helmikuuta 2000 mennessä säädetään, että geneettisesti muunneltujen viljelykasvi- ja vihanneslajikkeiden markkinoille saattaminen voidaan sallia ainoastaan siinä tapauksessa, että on toteutettu kaikki tarkoituksenmukaiset toimenpiteet ihmisten terveydelle ja ympäristölle aiheutuvien haitallisten vaikutusten välttämiseksi. Riskien arvioinnissa on sovellettava geneettisesti muunneltujen organismien tarkoituksellisesta levittämisestä ympäristöön 23 päivänä huhtikuuta 1990 annettua neuvoston direktiiviä 90/220/ETY(2). Tätä direktiiviä tarkistetaan parhaillaan ja siihen tehtävät muutokset otetaan huomioon.

Lisäksi viitataan niihin kriteereihin ja arviointiperiaatteisiin, joista säädetään uuselintarvikkeista ja elintarvikkeiden uusista ainesosista 27 päivänä tammikuuta 1997 annetussa asetuksessa (EY) N:o 258/97(3).

Neuvoston direktiivissä 98/95/EY säädetään myös, että virallisissa kansallisissa ja yhteisissä kasvilajikkeiden luetteloissa ja myyntiluetteloissa on selvästi ilmoitettava geneettisesti muunnetut lajikkeet. Geneettisesti muunnettujen kasvilajikkeiden siemeniä koskevissa etiketeissä ja asiakirjoissa on selkeästi mainittava, että lajiketta on muunnettu geneettisesti. Lähiaikoina komissio ehdottaa toimenpiteitä, joilla vaaditaan myös ulkomailta tuotujen siementen merkitsemistä samalla tavoin.

4. Komissio on tukenut OECD:lle (Taloudellisen yhteistyön ja kehityksen järjestölle) annettavaa laajaa toimeksiantoa, jonka tarkoituksena on panna täytäntöön kahdeksan teollistuneimman valtion (G8) pyyntö bioteknologiaan ja muihin ruuan turvallisuutta koskeviin näkökohtiin liittyvästä raportoinnista. Yhteisön politiikka sellaisten toimenpiteiden määrittämiseksi, joita on sovellettava ympäristön, elintarvikkeiden ja rehujen riittävän turvallisuuden tason takaamiseksi, perustuu nykyisiin tieteellisiin tietoihin sekä ennaltaehkäisyn periaatteeseen. Puheenjohtaja Prodi ja presidentti Clinton ovat jo käynnistäneet bioteknologiaa koskevan uuden aloitteen, joka perustuu transatlanttisen talouskumppanuuden yhteydessä käynnistetyille neuvotteluille.

(1) EYVL L 25, 1.2.1999.

(2) EYVL L 117, 8.5.1990.

(3) EYVL L 43, 14.2.1997.